Matovič, Igor, predseda vlády SR (2020-05-14):
Ďakujem veľmi pekne. Ešte dovoľte, dúfam, že mi pán poslanec odpustí. Presne je to, teraz mám päť minút, potom pán poslanec dodáva, dáva doplňujúcu otázku, potom znova päť minút? Tak je to? (Reakcia z pléna.) Potom ide už ďalší. Tak? Dobre. Však, ak náhodou bude ten čas chýbať, potom ma opravte. Čiže ďakujem veľmi pekne, pán poslanec, za túto otázku. Dovoľte, aby som teda predovšetkým uviedol, že vďaka existencii štátnych karanténnych zariadení bol identifikovaný značný počet nositeľov nákazy COVID-19, ktorí by inak boli potenciálnym zdrojom rozširovania nákazy v rámci celého Slovenska. Karanténne ubytovacie zariadenia zabezpečuje izoláciu osôb, ktoré majú pozitívnu cestovateľskú anamnézu alebo prišli do styku s osobou, ktorej bolo potvrdené ochorenie COVID-19. Ak hovoríte, že ste zachytili viaceré sťažnosti na stav a čistotu štátnych karanténnych zariadení, zariadení, rovnako boli totiž boli publikované názory občanov, ktorí sa k čistote a stavu ubytovacích zariadení vyjadrili kladne. Teraz konkrétne k vašej otázke. Samotná izolácia v zariadeniach Kamzík Starý Smokovec a Agra Trenčianske Teplice by vzhľadom na ich priestorovú funkčnosť nemohla stopercentnú požadovanú a presne definovanú izoláciu zabezpečiť. Úprimne vám hovorím, z vašej otázky som sa dozvedel, že mám ako premiér k dispozícii nejaké snobské zariadenie niekde v Tatrách alebo v Trenčianskych Tepliciach. Keď som sa potom následne informoval, čo sa v týchto zariadeniach dialo, tak myslím, že by to bolo celkom na zaujímavú tlačovú konferenciu, ako boli tieto zariadenia v minulosti využívané. Za seba vám úprimne chcem povedať, nikdy som toto zariadenie nevyužil. Prvýkrát som sa o ich existencii dozvedel z vašej otázky a celkom ma prekvapilo, že takéto niečo aj s plným personálom premiér Slovenskej republiky alebo premiéri, ktorí tu za posledné roky vládli, mali k dispozícii, lebo mi to naozaj pripadá dosť slušný snobizmus. Takže ďakujem pekne za upozornenie. Ani jedno toto účelové zariadenie nespĺňa v plnom rozsahu štandardy uvedené v zásadách vydaných hlavným hygienikom Slovenskej republiky pre ubytovacie zariadenia poskytujúce ubytovanie osôb v karanténe v súvislosti s výskytom ochorenia COVID-19. Zariadenia napríklad nedisponujú vlastnou práčovňou potrebnou na zabezpečenie hygienických štandardov podľa uvedených zásad. Taktiež je na zvážení, či by bolo zmysluplným a efektívnym riešením ubytovať v účelovom zariadení v Trenčianskych Tepliciach 6 osôb a v Starom Smokovci 11 osôb v porovnaní s vynaloženým úsilím všetkých výkonných zložiek, ktoré sú potrebné na zabezpečenie a zvládnutie karantény. To je napríklad teda zdravotnícky personál, policajti, hasiči, obslužný personál a tak ďalej. Účelové zariadenie Kamzík v Starom Smokovci disponuje kapacitou 22 lôžok. V súvislosti s mimoriadnou situáciou a pri dodržiavaní predpisov súvisiacich s karanténou by účelové zariadenie v Starom Smokovci mohlo byť obsadené maximálne jedenástimi osobami. Ďalšie izby, ktoré disponuje účelové zariadenie, sú využívané ako pohotovostné a nemôžu byť využité na karanténu, nakoľko prevádzkové možnosti zariadenia by nedokázali zabezpečiť základné bezpečnostné a hygienické štandardy vrátane zabezpečenia servisu, napríklad kapacita kuchyne. Mrzí ma to, ale asi zrejme to nestihnem vám povedať, lebo tá odpoveď je veľmi dobrá. Viete, v účelovom zariadení Agra Trenčianske Teplice je kapacita 17 lôžok pre plnom obsadení. V súvislosti s mimoriadnou situáciou a pri dodržiavaní predpisov súvisiacich s karanténou by ubytovacie zariadenie v Trenčianskych Tepliciach mohlo byť teda obsadené v počte maximálne 6 osôb, izba so samostatnou kúpeľňou a sociálnym zariadením, čo je vlastne podmienka. Personálne zabezpečenie jednotlivých karanténnych zariadení je závislé od veľkosti, resp. kapacity zariadenia. Hovorím o tých zariadeniach, ktoré sa využívajú na ubytovanie týchto ľudí, ktorí na Slovensko prichádzajú. Využívame ich približne 60 v rámci Slovenska, aby ste vedeli, a v priemere v tom jednom zariadení je ubytovaných 60 ľudí, 60 zariadení krát 60 ľudí je 3 600 ľudí, ktorí plus-mínus ubytovaní v týchto zariadeniach po Slovensku sú. Čiže na porovnanie, keď aj vám hovorím o týchto dvoch účelových zariadeniach pána premiéra, o ktorých som ani nevedel, tak v jednom máme 6 miest, v druhom máme 11, ale v každom tom zariadení, ktoré vlastne ministerstvo vnútra po Slovensku zabezpečuje, potrebujete minimálny počet obslužného personálu a ten je 12. Aby som vám to spočítal, je to jeden koordinátor, jeden kuchár, dve upratovačky, štyria registrujúci, ktorí tam nonstop musia byť prítomní, štyria policajti, to je dokopy 12 osôb. Takže teoreticky by teda bolo možné zabezpečiť činnosť zariadenia minimálne s 12 ďalšími osobami, ktoré by boli k dispozícii pre 6 ubytovaných, resp. 11 ubytovaných v druhom zariadení. Čiže čím väčšie je zariadenie, tým vyšší počet personálu.